Planéta má prednosť! Veríme, že je našou povinnosťou napĺňať potreby súčasnosti bez toho, aby sme ohrozili vyhliadky budúcich generácií. To znamená dobre sa starať o spoločnosť a životné prostredie, ako aj konať zodpovedne vo všetkom, čo robíme. Technológia aktivácie stavebných konštrukcií BKT pre vykurovanie a chladenie budov je jedným z mnohých potrebných malých krokov k dosiahnutiu udržateľnosti v oblasti výstavby a prevádzky budov. BKT má zároveň potenciál výrazne prispieť k zníženiu závislosti na fosílnych palivách z geopoliticky menej stabilných regiónov.
Druhý ročník nadviazal na viac ako úspešný prvý BKT.SUMMIT 21. Na rozdiel od toho prvého, čisto online summitu, prebiehala konferencia tentokrát osobne, a to v priestoroch Elektrárne Piešťany a v Uhelnom Mlýne v Libčiciach pri Prahe. Zároveň si prišli na svoje aj účastníci preferujúci sledovanie online pomocou live streamu z pohodlia kancelárie alebo domova.
Počas 6 hodín zaznelo 16 podnetných prednášok a diskusií. Poprední odborní speakri z Rakúska, Česka a Slovenska prezentovali svoje skúsenosti, a to nielen teoretické, ale predovšetkým praktické: z prípravy, výstavby ako aj prevádzky moderných obytných, či komerčných budov s BKT. Konferenciu sledovalo LIVE osobne a online celkom 314 účastníkov zo SR a ČR z kruhov odbornej verejnosti v stavebníctve, architektov, developerov a stavebníkov, ďalší účastníci postupne sledujú konferenciu v archíve.